**Говор Ивице Дачића на свечаном уручивању кључева 276 станова саграђених за избегличке породице из Босне и Херцеговине и Хрватске**

„Уважени гости,

Даме и господо,

Драги пријатељи,

Велика ми је част и још веће задовољство што ћемо данас свечано уручити кључеве за 276 станова породицама наших сународника које су избегле са простора бивше Југославије, услед трагичних ратних дешавања 90-их година прошлог века.

Посебан осећај овом изузетном догађају даје чињеница да је Ветерник, од самог оснивања, врло симболично и историјски битно место. Наиме, после Првог светског рата, краљ Александар Карађорђевић, поклонио је ову земљу солунским ратницима, а само насеље Ветерник је име добило по планини у данашњој Северној Македонији, на којој су животе оставили многи српски јунаци. И док се најискреније надам да је дошао крај свим патњама и страдањима српског народа, ма где он живео, посебно се радујем чињеници да ће избегличке породице на овако важном месту наћи своје сигурно уточиште и нови дом.

Регионални стамбени програм је јединствен у свом приступу. Уз велику хуманост и емпатију према најугроженијим избегличким породицама у целом региону, он је фокусиран и на свеобухватну укљученост у њихову нову средину.

Регионални стамбени програм финансиран је донаторским средствима, а највећи појединачни донатор је Европска унија. Фондом Регионалног стамбеног програма управља Банка за развој Савета Европе, док Комесаријат за избеглице и миграције представља водећу институцију која спроводи програм у Србији, а процес избора корисника спроводи у сарадњи са локалним самоуправама уз надзор УНХЦР-а и ОЕБС-а.

Такође многе земље су и појединачно дале свој велики допринос овом Фонду. Издвојио бих Сједињене Америчке Државе, Немачку, Норвешку, Италију, Швајцарску, Данску, Турску, Луксембург, Шпанију, Кипар, Чешку, Мађарску, Румунију и Словачку.

Станове које ћемо данас доделити део су Потпројекта 5, чија вредност износи 52 милиона евра, од којих је 38 милиона из донације Регионалног стамбеног програма, а нешто више од 13 милиона евра је национална контрибуција. У оквиру овог Потпројекта планирано је усељење укупно 1.847 стамбених јединица, у 25 локалних самоуправа.

 Желео бих да поздравим нашег домаћина градоначелника Новог Сада Милоша Вучевића и да му захвалим на обезбеђивању земљишта и пратеће инфраструктуре за изградњу ових станова. Такође, поздрављам нашег драгог сарадника, комесара Владимира Цуцића, чији тим већ дуги низ година вредно ради на овом програму, као и државног секретара у Министарству за државну управу и локалну самоуправу Бојана Стевића и Душана Ковачевића, директора Јединице за управљање пројектима у јавном сектору. Велика ми је част да поздравим и наше драге госте без чије помоћи овог пројекта не би ни било – испред ОЕБС –а, шефа мисије амбасадора Андреу Ориција, као и представника Делегације Европске уније.

Драги наши Новосађани, Влада Републике Србије посвећено ради на општем бољитку земље у редовним, а као што сте видели, и у ванредним околностима. Наставићемо предани ангажман на даљој реализацији Регионалног стамбеног програма, на корист свих оних којима је ова врста помоћи и подршке неопходна.

Желим вам пуно здравља и среће у вашим новим домовима!

Живела Србија!“, навео је Дачић.